google/wiki40b huggingface dataset:
Ύστερη αρχαιότητα

Η καθιέρωση του όρου

Ο όρος πιστοποιείται στα Γερμανικά ήδη από το 1900. Ο όρος Spätantike, κυριολεκτικά "ύστερη αρχαιότητα", χρησμοποιήθηκε από τους γερμανόφωνους ιστοριογράφους από τη στιγμή που τον έκανε δημοφιλή ο Αλόις Ρίεγκλ στις αρχές του 20ού αι. Το 1949 και ύστερον ο ιστορικός της αρχαιότητας Henri-Irénée Marrou εξήγησε τους λόγους για τους οποίους είναι προτιμότερος ο όρος από τους άλλους που σχετίζονταν με τη ρωμαϊκή αυτοκρατορία και την πτώση της, διαμορφώνοντας παράλληλα μια νέα τάση στην ιστοριογραφία σε σχέση με την ύστερη αρχαιότητα. Η νέα τάση περιλάμβανε τη συμπερίληψη αισθητικών προτύπων και περαιτέρω εκτίμηση στις λογοτεχνικές και καλλιτεχνικές αξίες της Ύστερης Αρχαιότητας

Από τον Βαλεντινιανό Α΄ μέχρι το θάνατο του Θεοδοσίου Α΄

σύνδεσμος=https://de.wikipedia.org/wiki/Datei:Karte_v%C3%B6lkerwanderung.jpg|μικρογραφία|Europa mit den wesentlichen Bewegungen der „Völkerwanderung“. Diese herkömmliche Rekonstruktion ist allerdings in vielen Punkten umstritten; zum Beispiel gilt die skandinavische Herkunft der Goten heute gemeinhin als Fiktion.
Η αυτοκρατορία διοικείτο από την εποχή του αυτοκράτορα Ουαλεντινιανού Α΄, ο οποίος διαδέχθηκε τον Ιοβιανό το 364, και πάλι από δύο ηγεμόνες.
Διαταραχή πανικού

Ιστορικά στοιχεία

Κλινικές περιγραφές των συνθηκών, οι οποίες σήμερα θα εντασσόταν στα πλαίσια της διαταραχής πανικού, εμφανίζονται στην ιατρική βιβλιογραφία κατά το δεύτερο μισό του δεκάτου ενάτου αιώνα. Το 1871, ο Jacob Da Costa, όνομασε ως «υπερευαίσθητη καρδιά», ένα σύνδρομο που είχε παρατηρήσει μεταξύ των στρατιωτών και το οποίο χαρακτηριζόταν από οξεία συμπτώματα του καρδιοαναπνευστικού και του αυτόνομου νευρικού συστήματος. Ο Krishaber είχε χαρακτηρίσει ως «εγκεφαλοκαρδιακή νευροπάθεια», μία διαταραχή που εμφανιζόταν ξαφνικά και συνοδευόταν από ιλίγγους, συμπτώματα του αυτόνομου νευρικού συστήματος και αίσθηση εξωπραγματικότητας. Το 1872, πρώτος ο Westphal χρησιμοποίησε τον όρο «αγοραφοβία» για να περιγράψει τον, αιφνίδιο και δίχως ουσιαστικό λόγο, φόβο που βίωναν ορισμένα άτομα κατά την παραμονή τους σε ανοιχτούς χώρους, πλατείες, δρόμους και θέατρα.
Η πρώτη συστηματική ταξινόμηση της διαταραχής πανικού και γενικότερα των διαταραχών άγχους, πραγματοποιήθηκε το 1894 από τον Σίγκμουντ Φρόυντ που επινόησε τον όρο «αγχώδης νεύρωση» για να περιγράψει μια σειρά κλινικών καταστάσεων που χαρακτηρίζονται από άγχος μαζί με φοβικά και υποχονδριακής φύσεως στοιχεία. Ο Φρόυντ, ο οποίος για πρώτη φορά συσχέτισε την αγοραφοβία με τις κρίσεις πανικού, έδωσε μια ακριβή περιγραφή των κλινικών πτυχών της αγχώδους νεύρωσης. Ο Φρούντ θεωρούσε το άγχος ως αποτέλεσμα μιας ψυχικής σύγκρουσης. Με βάση τις θεωρίες του Φρόυντ και τις περιορισμένες γνώσεις γύρω από την νευροβιολογία, η ιδανική θεραπεία της διαταραχής πανικού ήταν η ψυχανάλυση, της οποίας στόχος δεν ήταν η απομάκρυνση του άγχους αλλά ο χειρισμός του ώστε το ίδιο το άγχος να χρησιμεύσει ως οδηγός για τη διερεύνηση της εσωτερικής σύγκρουσης που το προκάλεσε.
Τη δεκαετία του '60, στοιχεία που προέκυψαν από έρευνες και κλινικο-φαρμακολογικές μελέτες άνοιξαν το δρόμο για τον εντοπισμό διαφόρων ανεξάρτητων διαταραχών, έξω από τα γενικά πλάισια της νεύρωσης. Το 1962, ο Donald Klein παρατήρησε ότι η ιμιπραμίνη, είχε την ικανότητα να εμποδίζει τις κρίσεις πανικού, κάνοντας μια «φαρμακολογική τομή» ανάμεσα στη διαταραχή πανικού και τις άλλες εκδηλώσεις άγχους και αναγνώρισε την κεντρική θέση που κατείχαν στη ίδια διαταραχή, οι κρίσεις πανικού.
Αμίρ αλ-Μου'μινίν

Ο Αμίρ αλ-Μου'μινίν (αραβικά: أمير المؤمنين‎) είναι αραβικός τίτλος ο οποίος συνήθως μεταφράζεται «Διοικητής των πιστών» ή «ηγέτης των πιστών». Οι Σιίτες υποστηρίζουν ότι ο τίτλος είναι αποκλειστικά για τον Αλί, αν και οι Σουνίτες θεωρούν τον χαλίφη σε οποιαδήποτε χρονική στιγμή ως κάτοχο του τίτλου. 
Η χρήση του τίτλου δεν σημαίνει απαραιτήτως αξίωση για χαλιφάτο, όπως συνήθως θεωρείται ότι είναι, αλλά περιγράφει μια συγκεκριμένη μορφή ακτιβιστικής ηγεσίας η οποία ίσως συνδεόταν με χαλίφη αλλά επίσης δήλωνε και ένα επίπεδο εξουσίας κάτω από αυτό. Οι Οθωμανοί σουλτάνοι, ειδικότερα, χρησιμοποίησαν τον τίτλο ελάχιστα. Επιπλέον, ο όρος χρησιμοποιήθηκε από άνδρες που δεν ισχυριζόταν ότι είναι χαλίφες.

Όρος

Ο Αμίρ αλ-Μου'μινίν λατινικοποιείται ως Miramolinus, εξ ου και η ιταλική λέξη Miramolino, η γαλλική Miramolin, η ισπανική Miramolín και η πορτογαλική Miramolim, ενώ στα βυζαντινά ελληνικά η λέξη ήταν ἀμερμουμνῆς. 
Μεταφράζεται επίσης ως «Ηγεμόνας των πιστών», καθώς το «Αμίρ» ή «Εμίρης» χρησιμοποιείται επίσης ως βασιλικός τίτλος σε μοναρχικά ή βασιλικά.

Άποψη των σιιτών

Οι Σιίτες θεωρούν ότι ο Αλί, γαμπρός του Προφήτη Μωάμεθ και πρόγονος της μοναδικής συνεχούς γενεαλογίας του, έλαβε τον τίτλο κατά την εποχή του Μωάμεθ. 
Οι Σιίτες πιστεύουν ότι ο τίτλος είναι αποκλειστικός για τον Αλί.  Η κατοχή του τίτλου του διοικητή των πιστών δεν συνεπάγεται μόνο πολιτική εξουσία, αλλά και πνευματική και θρησκευτική εξουσία.

Άποψη των σουνιτών

Οι Σουνίτες γενικά θεωρούν τον Ουμάρ ως τον πρώτο άνθρωπο που κατείχε τον τίτλο, παρόλο που σύμφωνα με αρκετούς διάσημους σουνίτες επιστήμονες όπως ο Ιμπν αλ-Τζαβζί, ο Αλ-Νταχαμπί, ο Ιμπν Ασακίρ κλπ., ο Προφήτης (Μωάμεθ) αποκάλεσε μόνο τον Αλί ως Αμίρ αλ-Μουμινίν.
Γιάγκος Πεσμαζόγλου

Βιογραφία

Γεννήθηκε στην Χίο και ήταν γιος του Στέφανου Πεσμαζόγλου. Αποπεράτωσε τις σπουδές του στην Βαρβάκειο Σχολή και σπούδασε Νομικά, Οικονομικές και Πολιτικές επιστήμες στο πανεπιστήμιο Αθηνών, απ´ όπου πήρε και το διδακτορικό του. Συμπλήρωσε τις σπουδές του στο πανεπιστήμιο του Κέμπριτζ στην Αγγλία, όπου έκανε το διδακτορικό του στα Οικονομικά. Με την επιστροφή του στην Ελλάδα εξελέγη υφηγητής της Πολιτικής Οικονομίας στο Πανεπιστήμιο Αθηνών και στην συνέχεια καθηγητής, για να τεθεί σε διαθεσιμότητα το 1968 από το δικτατορικό καθεστώς της Χούντας που επικρατούσε εκείνη την εποχή.
Την περίοδο 1951-1955 διετέλεσε Γενικός Διευθυντής του υπουργείου Συντονισμού στην κυβέρνηση Γεωργίου Παπανδρέου. Από το 1955 εργαζόταν ως οικονομικός σύμβουλος στην Τράπεζα της Ελλάδος, απ' όπου όμως παραιτήθηκε, έχοντας την θέση του υποδιοικητή, το 1967 εξαιτίας της Χούντας. Το 1958 ηγήθηκε της ελληνικής αντιπροσωπείας στις διαπραγματεύσεις σύνδεσης της Ελλάδας με την ΕΟΚ. Το 1972 εξορίστηκε από το δικτατορικό καθεστώς στην Δεσκάτη Γρεβενών και στο Θέρμο Τριχωνίδος, ενώ τον επόμενο χρόνο συνελήφθη και φυλακίσθηκε.
Με την κατάρρευση της Χούντας το 1974, ανέλαβε το χαρτοφυλάκιο του υπουργείου Οικονομικών στην Κυβέρνηση Εθνικής Ενότητας και έλαβε συμμετοχή στις εκλογές του 1974 με το ψηφοδέλτιο της Ένωσης Κέντρου, με το οποίο και εκλέχτηκε βουλευτής. Το 1975 διορίσθηκε από τη Βουλή των Ελλήνων πρόεδρος της Επιτροπής Ένταξης της Ελλάδας στην ΕΟΚ. Επανεξελέγη το 1977 με την Ένωση Δημοκρατικού Κέντρου, ενώ το 1979 ίδρυσε το Κόμμα Δημοκρατικού Σοσιαλισμού, με το οποίο συμμετείχε στις ευρωεκλογές του 1981, οπότε και εξελέγη ευρωβουλευτής. Αποχώρησε το 1984 από το κόμμα, καθώς απέτυχε να εκλεγεί ευρωβουλευτής, για να εκλεγεί βουλευτής το 1985 ως ανεξάρτητος στο ψηφοδέλτιο της Νέας Δημοκρατίας. Το 1989 ηγήθηκε του ευροψηφοδελτίου της Νέας Δημοκρατίας, εκλεγόμενος για άλλη μια φορά ευρωβουλευτής. Το 1994 εκπροσώπησε την Ελλάδα για τελευταία φορά στο Ευρωπαϊκό Κοινοβούλιο.
Ο Πεσμαζόγλου έχει τιμηθεί πολλάκις από την Πολιτεία και από άλλους φορείς. Το 1992 εξελέγη τακτικό μέλος της Ακαδημίας Αθηνών, της οποία το 1996 χρημάτισε πρόεδρος. Το 1977 τιμήθηκε από την Ελληνική Πολιτεία με το Μεγαλόσταυρο του Φοίνικος και το ίδιο έτος αναγορεύθηκε Άρχων μέγας ρήτωρ του Οικουμενικού Πατριαρχείου. Επίσης ήταν πρόεδρος της Εταιρείας Μελέτης Ελληνικών Προβλημάτων, η οποία διαλύθηκε το 1972 από τη Χούντα. Το 1975 έλαβε μέρος σε συγκέντρωση της λέσχης Bilderberg.
Απεβίωσε στις 28 Νοεμβρίου 2003 στην Αθήνα και ενταφιάστηκε στο Α΄ νεκροταφείο Αθηνών. Ο επικήδειός του εκφωνήθηκε από τον ακαδημαϊκό Κωνσταντίνο Δρακάτο. Ήταν νυμφευμένος με την Μιράντα Οικονόμου και είχε δύο γιούς, τον Στέφανο και τον Βασίλη Πεσμαζόγλου.
Δήμος Αγίου Νικολάου

Διοικητική ιστορία

Ο Δήμος συστάθηκε το 1924 με έδρα τον οικισμό Άγιος Νικόλαος.
Πύλη δικτύου

Στην πληροφορική πύλη δικτύου (αγγλ.: gateway) 
ονομάζεται το υλικό (υλικό) ή το λογισμικό που χρησιμοποιείται για τη σύνδεση ανάμεσα σε διαφoρετικά δικτυακά περιβάλλοντα. Οι πύλες δικτύου μπορούν να λειτουργήσουν σε αρκετά από τα ανώτερα στρώματα του μοντέλου OSI, κυρίως στα στρώματα συνόδου, παρουσίασης και εφαρμογών. Συνήθως συσκευές πύλης παρεμβάλλονται μεταξύ του τοπικού δικτύου δικτύου (LAN) μίας εταιρείας ή οργανισμού και του Διαδικτύου.

Ρυθμίσεις

Σε ένα δίκτυο θα πρέπει όλοι οι υπολογιστές να είναι ρυθμισμένοι ούτως ώστε να στέλνουν στην συσκευή gateway όλα τα πακέτα που έχουν διεύθυνση IP εκτός αυτών που χρησιμοποιούνται στο τοπικό δίκτυο. Για να το καθορίσουν αυτό, χρησιμοποιούν την τιμή του subnet mask που τους έχει δοθεί από τον διαχειριστή του δικτύου. Για παράδειγμα, εάν η διεύθυνση IP ενός υπολογιστή είναι 192.168.2.2 και έχει τιμή subnet mask ίση με 255.255.255.0, τότε ο υπολογιστής αυτός γνωρίζει ότι όλα τα πακέτα που έχουν διεύθυνση προορισμού από 192.168.2.0 έως 192.168.2.255 δεν θα πρέπει να αποσταλούν στην συσκευή gateway, αλλά να διανεμηθούν στο τοπικό δίκτυο. Αντιθέτως, όλα τα πακέτα που έχουν διεύθυνση IP εκτός των παραπάνω τιμών θα πρέπει να αποσταλούν στην συσκευή gateway ούτως ώστε αυτή να τα προωθήσει στο διαδίκτυο ή σε κάποιο άλλο δίκτυο.
Στα περισσότερα λειτουργικά συστήματα, ο διαχειριστής του υπολογιστή μπορεί να ρυθμίσει τις παραπάνω παραμέτρους (διεύθυνση IP, subnet mask, διεύθυνση gateway) ανάλογα με το δίκτυο στο οποίο πρόκειται να τοποθετηθεί ο υπολογιστής του. Τέλος, αξίζει να αναφερθεί ότι στο λειτουργικό σύστημα Microsoft Windows δεν χρησιμοποιείται ο όρος gateway αλλά η πιο σύνθετη ονομασία "Internet Connection Sharing". Το σκεπτικό πίσω από αυτήν την ονομασία είναι ότι ο υπολογιστής που θα ρυθμιστεί ως gateway θα μπορεί να μοιραστεί την σύνδεση στο διαδίκτυο με τους υπόλοιπους υπολογιστές του δικτύου. Παρόλο που οι δύο ονομασίες διαφέρουν, η λειτουργικότητα παραμένει ακριβώς η ίδια.

Σύνδεση δύο δικτύων IP

Στην περίπτωση που η συσκευή gateway χρησιμοποιείται για να συνδέσει δύο δίκτυα που χρησιμοποιούν το πρωτόκολλο IP, τότε θα πρέπει να έχει δύο IP διευθύνσεις, μία για κάθε δίκτυο. Για παράδειγμα, εάν μία gateway συνδέει το τοπικό δίκτυο με το διαδίκτυο, θα πρέπει από την πλευρά του τοπικού δικτύου να χρησιμοποιεί μία διεύθυνση όπως πχ 192.168.2.1, η οποία έχει δεσμευτεί από το πρωτόκολλο IP για τα τοπικά δίκτυα και στην οποία θα στέλνουν όλοι οι υπολογιστές του δικτύου τα πακέτα τους. Από την πλευρά του διαδικτύου θα πρέπει να χρησιμοποιεί μία άλλη IP διεύθυνση και συγκεκριμένα αυτή που έχει παραχωρήσει ο παροχέας διαδικτύου (ISP - Internet Service Provider).
Εύκολα συμπεραίνει κανείς ότι μία συσκευή gateway θα πρέπει να έχει όλους τους απαραίτητους μηχανισμούς ούτως ώστε να είναι σε θέση να χειριστεί τα πακέτα των δεκάδων ή εκατοντάδων υπολογιστών ενός τοπικού δικτύου. Τέτοιοι μηχανισμοί χρησιμοποιούνται παραδείγματος χάριν για την σωστή ταξινόμηση και διανομή των εισερχόμενων πακέτων στους διάφορους υπολογιστές του δικτύου και περιλαμβάνουν ανάμεσα σε άλλα και το NAT - Network Address Translation.
Μίλαν Γ΄ Ομπρένοβιτς

Βιογραφικά στοιχεία

Πατέρας του ήταν ο Μίλος Ομπρένοβιτς, που ήταν ανιψιός του Μίλος ο οποίος έγινε πρίγκιπας της Σερβίας. Ο πατέρας του είχε πολεμήσει ως μισθοφόρος στον στρατό της Ρουμανίας και είχε πέσει το 1861 στο Βουκουρέστι στη μάχη εναντίον των Τούρκων. Μητέρα του ήταν η Έλενα-Μαρία Καταργίου, ευγενικής καταγωγής από την Ρουμανία.
Ο ανήλικός Μίλαν κηδεμονεύτηκε από τον μεγάλο θείο του Μίλος πρίγκιπα της Σερβίας και εγκαταστάθηκε σε νεαρή ηλικία στο Κραγκούγιεβατς, όπου και μεγάλωσε. Σπούδασε στο Λύκειο Λουί-λε-Γκραν στο Παρίσι. Νυμφεύτηκε τη Ναταλία Κέσκο, με την οποία όμως χώρισε το 1888. Τον μεγάλο θείο του Μίλος διαδέχθηκαν οι γιοί του Μίλαν Β΄ και Μιχάηλο στο πριγκιπάτο της Σερβίας.
Μετά την δολοφονία του Μιχάηλο το 1868, ο μικρός Μίλαν τον διαδέχτηκε: ο Μιχάηλο ήταν εξάδελφος του πατέρα του. Μέχρι την ενηλικίωσή του το 1872 διοίκησε ο Γιόβαν Ρίστιτς (Jovan Ristić), Πρωθυπουργός και αρχηγός του φιλελεύθερου κόμματος της Σερβίας. Το 1882 ανακήρυξε ότι το πριγκιπάτο αναβαθμίζεται σε βασίλειο.
Επί της βασιλείας του Μίλαν σχηματίστηκαν τα πρώτα πολιτικά κόμματα της Σερβίας. Τα σχέδια του Μίλαν περί αφοπλισμού των υπηκόων του οδήγησαν στα αιματηρά επεισόδια και την Εξέγερση του Τίμοκ.
Βόωψ

Ετυμολογία

Η λέξη βόωψ προέρχεται από τα αρχαία ελληνικά: βους και ωψ (μάτια σαν του βοδιού, δηλαδή μεγάλα μάτια). Η λέξη προτάθηκε από τον Αθήναιο το Ναυκρατίτη, ο οποίος εξηγούσε ότι κακώς ο Αριστοφάνης ο Βυζάντιος αναφέρει το ψάρι ως βώκα, ενώ έπρεπε να το λέει βόωπα, γιατί αν και μικρό έχει μεγάλα μάτια, δηλαδή βόωψ, αυτός που έχει μάτια σαν του βοδιού.
Φόνος στο πρεσβυτέριο

Σύνοψη της υπόθεσης

Στο Σεντ Μέρι Μιντ, το χωριό στο οποίο κατοικεί η Μις Μαρπλ, ένα μικρό και ασήμαντο κατά τα άλλα χωριό, γίνεται ένας φόνος - και μάλιστα μέσα στην εκκλησία του χωριού, στο χώρο του σπουδαστηρίου του πρεσβυτέριου. Θύμα είναι ο πιο απεχθής ίσως κάτοικος του χωριού, ο λοχαγός Λούκιος Πρόθερο (Lucius Protheroe) ο πιο ισχυρός άντρας του τόπου, και ύποπτοι... σχεδόν όλο το χωριό. Η μις Μαρπλ, θα αφήσει για  λίγο την ήσυχη ζωή της, και θα προσπαθήσει - ανάμεσα σε επτά περισσότερο ύποπτους- να ανακαλύψει τον δολοφόνο. Ο επιθεωρητής της αστυνομίας Σλάκ, που έχει αναλάβει τις έρευνες θα αντιμετωπίσει με καχυποψία και δυσφορία την ηλικιωμένη κυρία, αλλά οι ικανότητές της θα τον αφήσουν άφωνο.
Μπουκέτο (περιοδικό)

Το Μπουκέτο υπήρξε εβδομαδιαίο λαϊκό περιοδικό ποικίλης ύλης κατά την περίοδο του Μεσοπολέμου, το οποίο φιλοξένησε κείμενα πολλών γνωστών λογοτεχνών της εποχής και εκδιδόταν στην Αθήνα. Κυκλοφόρησε για πρώτη φορά στις 27 Απριλίου του 1924 και συνέχισε αδιάκοπα μέχρι τον Οκτώβριο του 1946, απαριθμώντας 1126 τεύχη. Η φήμη του περιοδικού ήταν τέτοια ώστε μέσω ταχυδρομείου πολλοί αναγνώστες το έστελναν στην υπόλοιπη Ελλάδα και σε μεγάλα κέντρα του Ελληνισμού στο εξωτερικό όπως στην Αλεξάνδρεια, στην Αμερική, στην Κωνσταντινούπολη κ.ο.κ.
Αθλητικός Όμιλος Γλυκών Νερών

Ιστορία

Ο Αθλητικός Όμιλος Γλυκών Νερών Αττικής ιδρύθηκε το 1977 και αναγνωρίστηκε από το Πρωτοδικείο Αθηνών με την απόφαση υπ΄ αριθμόν 3357/77 του καταστατικού. Ιδρύθηκε ως αμιγώς ποδοσφαιρικό σωματείο και πρώτος πρόεδρος του συλλόγου ήταν ο Μιχάλης Παναούσης, ενώ ένας εκ των ιδρυτών και πρώτος προπονητής της ομάδας ήταν ο Σπύρος Ανδρίκου. Την ίδια εποχή κατασκευάστηκε και το γήπεδο Γλυκών Νερών. Το 1978 αναγνωρίστηκε επίσημα από την Ε.Π.Ο. με Αριθμό Μητρώου 2524 και εντάχθηκε στη δύναμη της Ε.Π.Σ. Αθηνών, συμμετέχοντας για πρώτη φορά σε επίσημο πρωτάθλημα και συγκεκριμένα στη Γ΄ Κατηγορία Ε.Π.Σ. Αθηνών την περίοδο 1978-1979.
Ο Μιχάλης Παναούσης διετέλεσε πρόεδρος του συλλόγου έως και το 1992, συνδέοντας το όνομά του με την πρώτη άνοδο της ομάδος στην Β΄ Ε.Π.Σ. Αθηνών. Έως το 2000 η ομάδα ανέβηκε δύο κατηγορίες, το 1998-99 (Α’ Ε.Π.Σ.Α.) και το 2001-02 (Δ’ Εθνική), ενώ παράλληλα κατασκευάστηκε ο φυσικός χλοοτάπητας του γηπέδου αλλά και το βοηθητικό γήπεδο. Από την αγωνιστική περίοδο 2002-03 μέχρι και το 2007-2008, η ομάδα αγωνίστηκε με επιτυχία στη Δ’ Εθνική κατηγορία, με προέδρους τους Γιώργο Πλατανιώτη και Γιώργο Παπαμακάριο. Από τη περίοδο 2008-2009 η ομάδα συμμετέχει στην Α’ Ε.Π.Σ.ΑΝ.Α.

Άλλα αθλητικά τμήματα

Ο Α.Ο. Γλυκών Νερών δραστηριοποιείται εκτός του ποδοσφαίρου και στα ατομικά ολυμπιακά αθλήματα του τζούντο και του μπάντμιντον, διατηρώντας πλήρως τα αντίστοιχα αθλητικά τμήματα. Το τμήμα μπάντμιντον ιδρύθηκε το 2008 και το τμήμα τζούντο το 2017. 
Ανήκει στη δύναμη της Ελληνικής Ομοσπονδίας Τζούντο και της Ελληνικής Ομοσπονδίας Φιλάθλων Σωματείων Αντιπτέρισης (Ε.Ο.Φ.Σ.Α.) αντίστοιχα. Έδρα των τμημάτων μπάντμιντον και τζούντο του συλλόγου αποτελεί το Κλειστό Γυμναστήριο Γλυκών Νερών.
Ανεμούριο

Το ανεμούριο είναι κωνικός υφασμάτινος κύλινδρος σχεδιασμένος να καταδεικνύει τη διεύθυνση του ανέμου και τη σχετική ταχύτητά του. Τα ανεμούρια απαντώνται συνήθως σε αεροδρόμια, ελικοδρόμια και εργοστάσια χημικών, όπου υπάρχει ο κίνδυνος διαρροής αερίων. Κάποιες φορές τοποθετούνται σε αυτοκινητοδρόμους, σε περιοχές όπου πνέουν συχνά ισχυροί άνεμοι.  
Η διεύθυνση του ανέμου είναι πάντοτε αντίθετη με τη διεύθυνση που δείχνει το ανεμούριο. Καθώς η διεύθυνση του ανέμου συμβατικά υπολογίζεται με βάση το σημείο της πυξίδας από το οποίο προέρχεται ο άνεμος, όταν το ανεμούριο δείχνει βόρεια η διεύθυνση του ανέμου είναι από το νότο. Η ταχύτητα του ανέμου υπολογίζεται από τη γωνία του ανεμουρίου σε σχέση με το στύλο στήριξής του. Σε χαμηλής έντασης ανέμους το ανεμούριο γέρνει, ενώ σε ισχυρούς ανέμους είναι οριζόντιο.  
Σύμφωνα με τα πρότυπα της FAA, ένας άνεμος ταχύτητας 15 κόμβων (17 μιλίων την ώρα) επεκτείνει πλήρως το ανεμούριο. Ένα αεράκι των 3 κόμβων (3.5 mph) απλά φέρνει το ανεμούριο προς τη διεύθυνση του ανέμου.
Σε πολλά αεροδρόμια τα ανεμούρια φωτίζονται τη νύχτα είτε από προβολείς, που το φωτίζουν ολόκληρο, είτε από ένα προβολέα τοποθετημένο στο στύλο που φωτίζει μέσα του. 
Τα ανεμούρια έλκουν την καταγωγή τους από την Ιαπωνία και την Κίνα, όπου θεωρούνται σύμβολα τύχης και μακροζωίας. Την Ημέρα των Παιδιών παρουσιάζουν τα παραδοσιακά Ιαπωνικά ανεμούρια, που ονομάζονται Κοινομπόρι (koinobori).
Πρωτάθλημα πετοσφαίρισης Α' εθνικής κατηγορίας ανδρών 1977-1978

To πρωταθλημα Ελλάδας πετοσφαίρισης ανδρών 1977−1978, διεξήχθη σε 2 φάσεις με τη συμμετοχή 10 ομάδων. Μετά το τέλος της κανονικής διάρκειας (18 αγώνες) του πρωταθλήματος, έγινε μια τελική φάση για τις θέσεις 1−5 και 6−10 αντίστοιχα. Πρωταθλητής αναδείχθηκε ο Ολυμπιακός.

Τελική φάση

Στην τελική φάση οι ομάδες χωρίστηκαν σε δύο ομίλους για τις θέσεις 1−5 και 6−10. Οι ομάδες μετέφεραν τα μεταξύ τους αποτελέσματα κι αγωνίστηκαν σε έναν γύρο με μονούς αγώνες (4 αγώνες για κάθε ομάδα).

Τελική βαθμολογία

Ο Ηρακλής έχει 1 μηδενισμό.
Ζαν Ζοζέφ Μαρί Αντουάν ντε Βίττε

Βιογραφία

Γεννήθηκε στις 24 Φεβρουαρίου 1808 στην Αμβέρσα. Έζησε και διέτριψε στο Παρίσι. Διετέλεσε μέλος της Πρωσικής Ακαδημίας Επιστημών, από το 1844 μέλος της Ακαδημίας των Επιγραφών και Καλών Γραμμάτων, και από το 1871 μέλος της Βαυαρικής Ακαδημίας των Επιστημών. 
Απεβίωσε στις 30 Ιουλίου 1889 στο Παρίσι.
Metal Evolution

Περίληψη

Το Metal Evolution παρουσιάζει συνεντεύξεις με μουσικούς συγκροτημάτων όπως οι Alice Cooper, Slash, Lemmy, Rob Zombie, Megadeth, Metallica, Iron Maiden, Black Sabbath, Deep Purple, Slayer, Judas Priest, Van Halen, Whitesnake, Def Leppard, The Stooges, ZZ Top, Soundgarden, Motley Crue, Poison, Rage Against the Machine, Alice in Chains, Korn, Slipknot, Lamb of God και άλλοι.

Ιστορικό

Η σειρά δημιουργήθηκε όταν μετά την προβολή του Metal: A Headbanger's Journey, υπήρξαν ενθουσιώδεις αντιδράσεις από οπαδούς, με τον Σαμ Νταν να δηλώνει ότι "κάποιοι άνθρωποι εύχονταν να διαρκούσε οκτώ ώρες". Το γενεαλογικό δένδρο του πρώτου ντοκιμαντέρ αποτέλεσε βασικό κομμάτι του "Metal Evolution", με την εταιρεία "Banger Films" να αναφέρει ότι τα 26 ιδιώματα αποτέλεσαν έναν χάρτη, πάνω στον οποίο ο δημιουργός / οπαδός Σαμ Νταν γύρισε τον κόσμο εξερευνώντας την αχανή ιστορία του heavy metal.
Μετά από απαίτηση του κοινού, μαζεύτηκαν χρήματα για την δημιουργία του δωδέκατου και τελευταίου επεισοδίου της σειράς, το οποίο παρουσίαζε το ακραίο metal και προβλήθηκε δύο χρόνια μετά το ενδέκατο επεισόδιο.
Καθρέφτη, Καθρεφτάκι Μου (ταινία)

Πλοκή

Μετά την εξαφάνιση του αγαπητού Βασιλιά, η αδίστακτη σύζυγός του παίρνει τον έλεγχο του βασιλείου και κρατά την όμορφη 18χρονη κόρη του, Χιονάτη, φυλακισμένη και κρυφή στο παλάτι. Οι λάθος διαχειρίσεις όμως γεμίζουν με χρέη το βασίλειο και η απρόσμενη άφιξη του πλούσιου πρίγκηπα Άντριου Άλκοτ της δίνει μια ιδέα. Αν στήσει ένα χορό προς τιμήν του και τον πείσει να της κάνει πρόταση γάμου, οι δυο τους θα ζήσουν ευτυχισμένοι και το βασίλειο θα σωθεί. Στο χορό όμως, ο Πρίγκηπας θα προσέξει τη Χιονάτη και η Βασίλισσα από τη ζήλεια της θα την εξορίσει μέσα στο δάσος. Εκεί θα βρει καταφύγιο στο σπίτι όπου μένουν επτά νάνοι. Στην πορεία θα μεταμορφωθεί σε μια γενναία γυναίκα αποφασισμένη να πάρει το θρόνο που δικαιωματικά της ανήκει. Με τη βοήθεια των καινούριων φίλων της, θα εναντιωθεί στη Βασίλισσα και προσπαθήσει να πάρει πίσω και τον Πρίγκηπά της.

Παραγωγή

Τα γυρίσματα της ταινίας ξεκίνησαν στις 20 Ιουνίου 2011 στο Μόντρεαλ του Καναδά με τον προσωρινό τίτλο Untitled Snow White Project. Η ταινία ολοκληρώθηκε στα μέσα Σεπτεμβρίου και στις 4 Νοεμβρίου 2011 πήρε επίσημα τον τίτλο Mirror Mirror.
Η Τζούλια Ρόμπερτς ήταν η πρώτη ηθοποιός που υπέγραψε, επειδή ο Τάρσεμ Σινγκ ήθελε εξ αρχής κάποια που το κοινό να μπορεί να συνδεθεί μαζί της. Δήλωσε ότι στην ταινία, η Βασίλισσα δεν είναι σατανική, αλλά μάλλον ανασφαλής. Αρχικά η Σάοϊρς Ρόναν είχε επιλεχθεί για το ρόλο της Χιονάτης αλλή η διαφορά ηλικίας με τον Άρμι Χάμερ (αυτός ήταν 25 και εκείνη 17) ήταν πολύ μεγάλη. Ο ρόλος επίσης προσφέρθηκε στη Φελίσιτι Τζόουνς, η οποία τον απέρριψε. Ο ρόλος τελικά δόθηκε στη Λίλι Κόλινς.

Box office

Με προϋπολογισμό 85.000.000 δολάρια, η ταινία Καθρέφτη, Καθρεφτάκι Μου έκανε άνοιγμα τριημέρου στην 3η θέση με 18,1 εκατομμύρια δολάρια. Στο αμερικανικό box office συγκέντρωσε συνολικά 64,9 εκατομμύρια δολάρια και στον υπόλοιπο κόσμο έφτασε τα 101,2 εκατομμύρια δολάρια. Παγκοσμίως απέφερε 166,1 εκατομμύρια δολάρια.
Βασίλειος Αθανασίου

Βιογραφία

Το 1812 υπηρετούσε στις στρατιωτικές φρουρές της Μολδοβλαχίας. Το 1821 ο Αλέξανδρος Υψηλάντης του ανέθεσε την αρχηγία ομάδας στρατιωτών υπό το γενικό πρόσταγμα του Γεωργάκη Ολυμπίου και πολέμησε τους Οθωμανούς στο Ρους ντε Βέντε, στη μάχη του Δραγατσανίου και στη Μονή Σέκου. Μετά την αποτυχία της επανάστασης στη Μοδοβλαχία, μετέβη στη Ρωσία όπου για διάφορους λόγους, κατέστη αδύνατο να επιστρέψει στην επαναστατημένη Ελλάδα.
Το 1825, συμμετείχε ως λοχαγός του ιππικού στις επιχειρήσεις στη Στερεά Ελλάδα υπό το συνταγματάρχη Φαβιέρο. Το 1826 εντάχθηκε στο σώμα του Ηπειρώτη Χατζημιχάλη Νταλιάνη που συμμετείχε στην εκστρατεία του Γεώργιου Καραϊσκάκη στη Ρούμελη. Έλαβε μέρος στη μάχη της Αράχοβας και στις μάχες της Δόμβραινας, Τουρκοχωρίου και Διστόμου. Διακρίθηκε στις συμπλοκές της Αθήνας εναντίον του Κιουταχή, όπου συνεργάστηκε μεταξύ άλλων και με το στρατηγό Μακρυγιάννη. Το 1828, το ιππικό σώμα του Νταλιάνη μετέβη στην Κρήτη, όπου ο Αθανασίου πολέμησε στη μάχη του Φραγκοκάστελλου. Μετά το θάνατο του Χατζημιχάλη Νταλιάνη στο Φραγκοκάστελλο, ο Βασίλειος Αθανασίου κλήθηκε από το Κρητικο Συμβούλιο να σχηματίσει νέο ιππικό σώμα. Έως το 1830, το σώμα του Βασίλειου Αθανασίου πέτυχε να περιορίσει τον Οθωμανικό στρατό μέσα στα φρούρια της Μεγαλονήσου.
Με την ίδρυση του Ελληνικού Κράτους (στο οποίο δεν περιλαμβανόταν η Κρήτη), μετέβη στην Πελοπόννησο. Εκεί με τη συμπαράσταση του κουμπάρου του, Μακρυγιάννη (τον στεφάνωσε), διορίστηκε στη νεοσύστατη Χωροφυλακή, με το βαθμό του ταγματάρχη ιππικού (1833). Υπηρέτησε στη Χωροφυλακή, όπου διακρίθηκε για την τιμιότητά του και για τη συμβολή του στην αντιμετώπιση της ληστείας, στη Στερεά Ελλάδα. Η προσφορά του στην Επανάσταση αναγνωρίστηκε και μετατάχθηκε τιμητικά στη Βασιλική Φάλαγγα. Το Ελληνικό Κράτος του διέθεσε εθνικές γαίες στο Νομό Φθιώτιδας. Τα τελευταία του χρόνια, τα πέρασε στη Λαμία, όπου σχεδίαζε από κοινού με τον Μακρυγιάννη, την απελευθέρωση της Μακεδονίας. Πέθανε το 1839, αφήνοντας 3 ανήλικα τέκνα. 
Τραυματίστηκε τρεις φορές στην στρατιωτική του πορεία, στη Δόμβραινα Βοιωτίας, στην Αθήνα και στο Φραγκοκάστελλο Χανίων. Συνολικά, πήρε μέρος σε 25 μάχες. Θεωρούνταν από τους καλύτερους ιππείς και διακρίθηκε για την τιμιότητα και ευτολμία του. Ο Μακρυγιάννης στα Ενθυμήματά του αναφέρει τα εξής:
«Όρκισα εγώ (για την απελευθέρωση της Μακεδονίας) και τον Βασίλη Αθανασίου. Ήταν αρχηγός της καβαλλαρίας στην Κρήτη και ήρθε στο Άργος και τον στεφάνωσα. Ήταν κι αυτός Μακεδόνας […] Πολλά τίμιος άνθρωπος και γενναίος».